ປະທານາທິບໍດີໂຣເມເນຍ ​ລອດພົ້ນ​ຈາກ ການລົງ​ປະຊາມະ​ຕິ ຟ້ອງ​ຮ້ອງທ່ານ
ທ່ານ Basescu ໄດ້​ລອດພົ້ນ​ຈາກ ການລົງ​ປະຊາມະ​ຕິ ຟ້ອງ​ຮ້ອງທ່ານ ເນື່ອງຈາກວ່າ ບໍ່ມີປະຊາຊົນໄປລົງ​ຄະ​ແນນ​ສຽງ​ ຢ່າງ​ພຽງພໍ​.
ປະທານາທິບໍດີ ໂຣເມເນຍ ທ່ານ Traian Basescu ໄດ້ລອດພົ້ນຈາກການລົງປະຊາ ມະຕິຟ້ອງຮ້ອງທ່ານ ຫຼັງຈາກທີ່ບໍ່ມີຜູ້ອອກໄປລົງຄະແນນສຽງຢ່າງພຽງພໍ ເຈົ້າໜ້າທີ່ເລືອກຕັ້ງກ່າວວ່າ ຈໍານວນ ຜູ້ອອກມາລົງຄະແນນສຽງໃນວັນອາທິດວານນີ້ ແມ່ນເກືອບຮອດ 46% ແຕ່ວ່າບໍ່ຮອດ 50% ຕາມທີ່ລະບຸໄວ້ໃນກົດໝາຍນັ້ນ ປະທານາທິບໍດີ Basescu  ກ່າວວ່າ ຊາວໂຣເມເນຍ ໄດ້ເຮັດໃຫ້ການລົງປະຊາມະຕິ ດັ່ງກ່າວ ເປັນໂມຄະໄປ ໂດຍການບໍ່ໄປປະກອບສ່ວນນັ້ນ ສະພາໂຣເມເນຍໄດ້ສັ່ງງົດອໍານາດຂອງທ່ານ Basescu ຊົ່ວຄາວໃນຕົ້ນເດືອນນີ້ ຫຼັງຈາກ ຝ່າຍທີ່ຄັດຄ້ານທ່ານ ທີ່ນໍາໂດຍນາຍົກລົດຖະມົນຕີອ່ຽງຊ້າຍກາງ ທ່ານ Victor Ponta ໄດ້ກ່າວຫາທ່ານ ວ່າ ລະເມີດລັດຖະທໍາມະນູນ ພັກ Social-Liberal Union ຂອງທ່ານ Ponta ໄດ້ຂຶ້ນກໍາອໍານາດ ແລະກໍໄດ້ເລີ່ມຕົ້ນຂັ້ນຕອນ ເພື່ອປົດປະທານາທິບໍດີອອກຈາກ ຕໍາແໜ່ງໃນທັນທີ ທ່ານ Basescu ກ່າວວ່າ ການດໍາເນີນການຟ້ອງຮ້ອງທ່ານນັ້ນ ແມ່ນເປັນການແກ້ແຄ້ນ ທາງການເມືອງ ທ່ານຈະເຂົ້າກໍາອໍານາດສືບຕໍ່ໄປ ແລະຈະປະຕິບັດໜ້າທີ່ຂອງທ່ານຈົນເຖິງ ເວລາ ໝົດສະໄໝຄອງຕໍາແໜ່ງຂອງທ່ານ ໃນປີ 2014